Khutbah Idul Fitri 2022 Berbahasa Bugis – Sahabat sekalian, demi memenuhi permintaan salah satu teman, makan ceramah pidato akan posting mengenai contoh Teks Lengkap Khutbah Pidato Idul Fitri 1443 H berbahasa Bugis, silahkan di simak
Katobba Alleppereng Karobang
السلام عليكم و رحمة الله و بركاته
Alhamdulillah wasyukrulillah, teppaja risompa nennia ripoji puang allah ta’ala, padatoha puang allah ta’ala teppaja napaturung pammasena nennia pakkamasena ri ikkengmaneng. Nassabari natopada engkaki makkatuda-tudangeng ri onrongewe nasaba seddi nia nennia akkatta iyanaritu sikira-kira maeloki pasilennerengngi pakkasiwiatta lao ri puang allah ta’ala. Nariappojiang tonaritu puang iya pancajiengi sininna alangnge, enrenge rialatoni ritu passompung rio rennu rigauengkata pasilennerengngi sempajeng alleppereng pittarae iyae essowe.
Salawa nenniya mappassalama masse lao ri nabikkeng muhmmad saw nabi mallebbangnge pammasengenna ritu ri sininna alangnge. Nassabari nakiengkana pada makkacoweriwi ritu, nakisalewangeng ritu pole ri pettanna lino wanua paccobae. Narimakkuannanaro aja’ lalo tapabbombangngi arota mita anu ritakkajenneki ri lino, toddo puli messei nasaba uli tassape, nainappa ri tentuang ri laleng ati kaminang marilalengnge, iyanaritu istiqamae makkatenni ri kitta’na puang allah ta’ala nenniya haddese essana nabikkeng muhammad saw.
Allahu akbar 3 walillahilhamd
Mappakkoniro suara takabbere’e nenniya mappoji-pojie lao ri puang allah ta’ala, ri pakkoling-koling “allahu akbar3 waalillahil hamd” samanna napakedo maneng lino lollong lise, riuh gemuruh menusuk sukma, alun beralun menusuk rasa. Nainappa ri pakkoling paimeng allahu akbar3 walillahilhamd” ri padecengi yengkalinga nainappa ri rasakan ri raleng ati kaminang marilalengnge, majeppu ri rasakangngi makkeda temmakaharo pale lebbi’na nenniya tanrena pappoji2e iyaewe, majeppu iyanae wettue saisanna taue denaulle tahangngi esse babuana ri laleng atinna, denaulle tahangngi wae matanna nasaba ningerreng mananni sijing sellenna iya mabela pole ri pakkita matanna, selessurenna ri laleng sompereng, ana2na ri laleng pallawangeng, tau matowanna iya de’e nasibawa malleppe ri lalenna iyae esso alleppereng pittarae nasaba lesunna ri pammasena puang allah ta’ala “innalillahi wa inna ilaihi rajiun”. Mompo manenni paimeng ri paringeretta samanna engkamanenni talleng ri olo matatta, narimakkuannanaro upeppaha nappunnai idi iyae essoe engkaki pasilennerengngi sempajeng alleppereng pittarae nasibawai keluarga yang lengkap. Nasaba de nacedde selessuretta iyyae essoe maelo mewa manengi siraga-raga nenniya sisompung-rennu keluargana, gangkanna tudammi bawang takkajenne na taddunu-dunu wae matanna nangerreng manangi to ri pajajianna.
Narimakkuannanaro, narilalenna iyae wettu rio rennue nenniya wettu asennange, aja lalo nakiangka cakkalupa lao ri tana ri onroiyye makkalejja neniya langi ri jujunge. Pada laoni mai pada palebbangi asennangetta nenniya pasisompungi rio rennutta lao ri iyamanenna selessuretta, nasaba engkamopa saisa pole ri siajing selletta iyae essoe mappammula momfo’na pajjarenge naengkalingana takabbere’e nainappa tudang takkajenne tetti wae matanna, nasappurru duae arona, nassabari atinna nawa-nawai bakkaweng bola tennulle sellei, anre sisanru, natenna ulle pasirapi’I, kuatopa paimeng saisa pole ri siajing selletta engka beu-beu, aja’lalo tallupai nassabari namalomo atinna, namalucca pappenaddinna, tawerengi sekke iyarega passidekkasarekkoammengi nasisompung sumange’na, tawerengi ada makassing sarekkoammengi nalai pakkurru sumange, nassabari napada engka siporio siporennu iyae essoe. Atikekki pole ri adanna fuang llah ta’ala
أرأيت الذى يكذبك بعد بالدين فذلك الذى يدع اليتيم و لا يهد على طعام المسكين
mufahang moga tau massekkerengi agama sellenge yanaritu tau tuna2iwi ana beu-beu’e nenniya tau de’e napanrei tau kasi-yasie.
Allahu akbar 3 walillahil hamd
Iyae essoe, esso kemenanganna idi to mateppe’e pura mappuasangi uleng ramalang nasaba siuleng ettana, ri tahang aleta pole ri dekkae, ri lupue enrenge pole ri sininna gau-gau salae, kedo salae nenniya yamanenna weddinge solangi nenniya lolloi appalanna puasata, sarekkoammengi engkaki pada mitau lao ri puang allah ta’ala nenniya manini pole ri sininna pappesangkana. Sitongenna puasae tannia bawang itahammi aleta pole ri lupu’e nenniya dekkae simata naiyakiya hakeka’na iyanaritu kendalikangi hawa nafsue. Nasaba iyanae hawa nafsue musu kaminang maraja ri sesena ikkeng rupa tau’e. Engka nengka nabitta muhammad saw lisu pole ri perang badar makkedai nabitta “Raja’na Minal Jihadil Ashgar Ila Jihadil Akbar” nakkutana sahabae makkeda engka mopaga musu kaminang maraja pole ri musu badar’e e..surona puang allah ta’ala? Mappaebali nabitta makkeda “iyya” engka iyanaritu musui hawa nafsue. Narimakkuannanaro aja’ laloki nakiengka melo napakalonto-lonto hawa nafsutta, tainringi hawa nafsutta lao ri laleng na purioe puang allah ta’ala namabela pole ri appatakabbelimpelinna setange. Narimakkuannanaro tettongengi nasaba alefu’ narialefuki manengi ri sininna gau salae narisampeng sininna ampekedo nacaccae puange, nainappa topada makketenni ri apatiroanna agamatayanaritu kitabullah wasunnatu rasulillah. Timpa toni koritu bittara temmennue, natopada makkalejja ri salangka bittarae, nariattuppung lao ri awo lagadinge natopada tudang ri ase’na papang ulawenge, nasaba tuntui rio simatana puang allah ta’ala.
Allahu Akbar3 Walillahil Hamd
Upe’paha nenniya alabangeppaha tau pura pasilennrengi puasa ramalange nasibawai teppe simata lao ri puange, namusui hawa nafsunna, nakendalikangi alena pole ricinnana nafsunna nassabari namcawe pammasena puange namabela paccallannakoritu. Naiya tau lolongange pammase nenniya napabbarakkaki puasae manessai ri tellue passeleng yanaritu:
- Napahangi alena makkeda saisani tau ri pancajinna puang allah ta’ala, idina rupa taue kaminang makessing ancajingetta nenniya kaminang ri pakalebbi, padatoha narampawe puang allah ta’ala: Laqad Khalqnal Insana Fi Ahsani Taqwim. Narimakkuannanari aja lalo nakiengka melo solangiwi akessingetta nenniya alebbiretta iyya pura nawerekki puange. Uppanna-uppanna rupa tau na turusiwi hawa nafsunna majeppu tau makkuero ri taroni ri onrong kaminang mariyawae, nasaba tau makkuero napahallalai harange, napaharangi hallalae, de’nakkeda hallala-hallulu nalulu maneng, malomoni lesseri janci narusai aseddingenge nassabari namaroca pabbanuae, namasolang akkalinoange. Makkedai passulessena ara’e “upe’paha tau engkae pancajiengi akkalenna pamimpin, nenniya cilakapaha nappunnai tau pancajiengi nafsunna pemimpin ri watakkalena
- Napahangi makkeda majeppunna alena sebagai khalifah iyarega pemimpin, pura ripahang madecenni makkeda tungke2 rupa taue mancaji pemimpin manengi, natungke2 pemimping ri ellau pertanggung jawabanna matti ri essorimonrinna puang allah ta’ala. Makkedana nabitta muhammad saw rilalenna haddese’na: “kullukum rain wakullukum mas’lun anraiyyatihi” akkattana ritu de’gaga tau de’namancaji pemimpin, nadettogaga seddi pemimpin leppe’ pole ri pakkutanana puang allah ta’ala. Seddie kepala kampong ri tanai matti ri puang allah ta’ala makkeda pekkogi pallao rumana pabbanuae, pekkogi carana pimpingi raya’e na pekkogi carana jellokengi adecenganna masaraka’na DLL. Seddie kepala rumah tangga ri tanai puang allah ta’ala pekkogi carana bimbingi wija2nna gangkanna mancaji ana mattuju yanaritu ana malebu namalebu tello, maccaca namaccaca jarung, polei na papole nyameng kininnawa, laoi nataro sengereng makkeguna lao ri agamana nenniya lai ri kamponge. Enrenge paimeng tungke2 lao ri idi maneng rupa tau’e ri utanaiki ri puang allah ta’ala pekkogi carata pimpingi watakkaleta, kendalikangi hawa nafsutta sarekkoammengi na toli matturu lao ri parentana na manini pole pappesangkana. Naparingerrangiki puange ri lalenna akorange “walakad zara’na lijahannama katsiran minal jinni wal insi lahum qulubun layafqahuna biha walahum azanun la yasmauna biha wa lahum a’yunun la yubsiruna biha ulaika kal an’am bal hum adallun” ri pammulangi ranaka nasaba pole ri bangsa jinge nenniya rupa tau’e yanaritu riwerengi ati (akkaleng) naekiya denafakkegunai atinna, ri werengi parengkalinga naekiya de’napakkegunai parengkalingana, ri werengi pakkita nekiya de’napakkegunai pakkitanna tau mappakkuero padai laona olo’kolo’e bahkan lebbi majapi na olokoloe. Iyyakeppaha akkalenna napakkegunai makkalangi nenniya gau bawangi padanna rupa tau, parengkalingenna napakkegunai mengkalinga ada2 salah yarega bicara temmakkeguna, kuaetoparo pakkitanna napakei kamata-mata gangkanna kakita-kita. Iyamanennaro matti mancaji pammulanna api ranaka, narimakkuannanaro laoni mai natopada pimpingi watakkaleta pada moi engkana lesang kuaetoparo iyya engkae tallesenge, tapimpingi limatta aja nasembarang ikarawa, tapimpingi ajeta aja na kajokka-jokka, tapimpingi ulutta aja nakacuru-curu tapimpingi timutta aja nakatimu-timu, tapimpingi matatta aja nakamata-mata, tapimpingi atitta aja namasiri ati enrenge rilainnae toparo.
- Napahang madecengalena makkeda atai pole ri paugn allah ta’ala. Naparentangekki sarekkoammengiri sompai koritu, padatoha narampewe ri lalenna akorange “wama khaqtul jinna wal insa illa liya’budun” ri pahanni onrotta selaku ata pole ri puang allah ta’ala.aja tapa atai aleta pole ri saliwangenna puange, nenniya aja tona ri puatai padatta ata, nasaba seddimi bawang engka atanna yanaritu puang allah ta’ala simata. De’gaga wedding puatai atanna puang allah ta’ala sangadinna alenami bawang, makkotoparo paimeng narekko napahangi alena ata, majeppu napahattonitu makkeda degaga puang upuata sangadinna puang pancajiengi sininna alange. Narimakkuannanaro parellui ripahang madeceng makkeda naiya ateka essaae, ateka itarimae yanaritu ateka pannessaengi atangenna atae, nenniya apuangenna puang. Nasaba yanae mancaji sabbi ri ada tongenge gau ri tarimae nenniya ateka essae, ada tenrisabbingie, gau takketimbangang, ateka marusa. Ateka marusae mannessei ri gau assisakkareng ada’e. Naiya ada assisakkarenge gau tassilolongeng ateka mallinrunge, tassiomporeng pammase pole ri puang sewwae, gau ri mannessae loroseng ada tongeng, tongappi mupuadai, mumalempu taro gau-taro ada, ada singkerru ri mannessae, ati tettong mappattongeng nenniya lanro ale gaukangi. Paddissengeng pappijeppuileteng singkerruange rupa gau alettukeng passompa. Assompaki naluru appesona, mutonang jasang pettu ri laleng ateka, naletei pammase nenniya pakkamasenapuang sewwae. Aja tapabbombangi atekatta, naiya ada tongenge pole ri puang allah ta’ala “alhaku min rabbik fala takunanna minal mumtarin”
Allahu akbar3 walillahil hamd.
Riolo denapa ri paccuppui katobbae, maeloka pangoloangi dua tellu pappasenna to panritata ri makkedana:
- Sabbarakko tuttng pare’ mupogau passurong muniniriwi pappesangka. Ampe madeceng appakkatuna alewe, asogirengi appssikkuae. Sukkuru’e singkerruang masse antunru-tunru’e atammangingireng. Rioe teppettu rennu. Ikhlas appasimata-matae, tentuang pesone, jasang pettue singkerruange, deceng kapang ri puange, tonangeng saliwangenna, watakkale saupole sumange’e.
- Nomoro dua. Seroi bujung temmettie, naenceng pulana paddissebngemmu. Atutuiwi lampu teppeddewe nattappal pulana teppe’mu. Bole-bolei tonangeng malessie namannennungeng paringerrammu
- Matellunna. Amala paddissengemmu, teppe tentuammu, appassewwang nyawa pakkasiwiang passompamu, atabbuttureng pakkitammu ri rupanna ka’ba kaosaini pannassaengi atangenna atae ria pungenna puange.
- Maeppana. Pallebbanni koromai sompe’na sampang teppe’e naripallabbangi nasaba amal saleh, namattipi insyaallah topada mallabu ri akhera nasaba ati caddio rennu pulana, mangolo temmabboko sitangareng puanna, carilla-killa ri nyili pada uleng tepuri tingarae cayyana. Limbang ri pammasareng ri kira-kira toni ri letenge ri mannippi, nauttama ri suruga pammasena puang allah ta’ala.
Walai paccappureng ada
Senge’ka ri labbu’e ubali senge’ki ri gollae, tosipaggalelu ri kalukue to siruntu-runtu ri onde-ondewe, senge’ka simata jarung ubali sengekki si puppureng lino. Narekko massarakki baja sangadie napoleiki uddani congaki ri bittarae to siduppa mata ri kettengnge, engkatu bunga-bunga sitakke utanangekki, narekko makalle’i daunna taboloreng manika kasi nasaba wae mata, sarekkoammengi engka mancaji passengereng pallawa uddani.
Narimakkuannanaro pada laoni mai to millao doang ri puang allah ta’ala pada pangngolo madecengi ati mapaccitta lao ri puang sewwae ri makkedatta: e..puang, tapalaloka pangoloi atikku nenniya watakkaleku lao riolo arajatta puang, de’gaga akkatta laing sangadinna maeloka pannessai majeppu iya toripancajittaka puang nenniya de’gaga elo ulleku sangadinna elo ulleta puang, tenriulle bilangi atassalakku nenniya atakkalupakku iya pura maddioloe, nassabari namalucca atikku nasaba engkaku salaiwi apatiroatta puang. Namajeppu sitongettongenna masiri-matane’ka pangoloi atikku makkai due limakku nennia suju riolota puang sarekkoammengi tapalaloka marillau ri idi puang. Naiyakiya E…puang narekko de naokko ri aleta upangngolo alusukku nennia kassara’ku majeppu de’nagaga angngolokku lainge puang, nasaba pura utentuangi ri lalenna ati kaminang marilalekku makkeda de’gaga adele ri sesena adele’tapuang, de’gaga ri ase’na akuasangetta puang nennia de’gaga pappoji ri ase’na pappojitta puang, de’gaga pammase ri ase’na pammaseta puang. Narimakkuannanaro taddampengekkapuang sarekkoemmengi leppeka pole ri cappa’na cerita ja’e, nassabari nonnoka ri yawana pettu paddannuangnge.iyatonaro nassabari naengkaka mangngolo ri olo arajatta puang sarekkoemmengi tatarimai angolokku lao ri olo alebbiretta puang, nasaba idimi bawang puang maraja addempeng namaraja akkamase.
E… puang purani wola perrie nenniya sussae ri pettang kapae naiyakiya gau mannessae, majeppu pettang kape’na lino denaullei kalai pettang kape’na laleng kubburu ri sesena tau takkalupae sukkuruki pappedalle’ta puang lebbi-lebbipi ri sesena tau iyya massakkerengi puang. Sewwa wettu matti gau mannessa ri olai laleng amatenge, ri puttamaki ri calori’na kubburu’e tajengi wettu paccappurenge ri lino wanua cinampe’e, naiyakiya napakarajengenga addampeng puang, nasaba cakkana annassana amatenge riseseku naiyakiya tannassabari na tattamba teppe’ku, tennassabari na tattamba paddissengeng ninniya amala madecekku, yakkeppaha de wissengi aleku, takkaboroka nennia takkalupaka sukkuru, padahal! Pura riwerenga dalle nenniya papenyameng temmaggangka naekiya de usukkuruki puang. Tawerenga mata, tannia appunnakku puang naekiya simata-mata appunnatta tapinrengika, narimakkuannanaro sitinajai upakkeguna matakku molai apatiroatta puang, bacai kitta malebbitta puang naekiya taddempengekka puang, nasaba de upakkegunai pakkitakku lao ri laleng taporio’e puang.
Maleddeka takkalupa nenniya tassala paung nassabari de namakkiengka atuo2ngekku ri lino puang. Tawerennga jari sitinajai upakkigunai ri laleng madecenge sappai dalle hallalata, tulungi duwae pajajiakku,tulungi balibolaku nenniya sikampokku. Naekiya yakkeppaha upakkegunami jarikku malai waramparanna tau lainge,
e… puang sitinajaka mappideceng lao duwae topajajiakku nasaba ale malebbi’na nassabari telleng ri lalenna lino.sitinajaka turusiwi passurowanna, sitinajaka jampangi riwettu malasana, sitinajaka engka riseddena ri wettu napperelluakku naekiya takkalupaka puang mabbali-balika ri laleng pangaja’na, ugerra-gerrai narekko mabbicaraka sibawa duae pajajiakku, usalai ri wettu malasana, mabelaka ri wettu napparelluakku. Madorakaka ri duae pajajiakku puang, nappaka massesse kale naekiya de’nigaga pajajiakku puang lisuni ri onrong mannennungenge.
Eh… puang tappelettukakka sellng uddanikku nenniya ellau addampekku, sarekkoammengi naddempengengi sininna dosa-dosaku lao ri alena puang, nasaba manrasa-rasaka ri lino puang, temmattuju jama-jamakku, tappolei dalle masempota puang, nakanna adanna to riolota ri makkedanna “nigi-nigi madoraka lao ri duae to pajajianna makkatenningi namarunrung makkalejjai namaruttung, mappokka panne pute, mareppa lebu telloi, mappettu sampengi, mapolo sangila, teccokkong temmaccolli, tennacekkengi peppaja, temmitai deceng lino nalebbippaha deceng akhera.
Eh…Puang narekko uwingerrangi eganna dosa pura upogau, sitongettongenna de napusitinajai aleku mancaji lise suruga puang, naekiya maleddeka matau lolongengi paccallatta nennia pellana apinna ranaka, narimakkuannanaro taddempangekka puang, tassengekka babua puang, tatarimai toba’ku, tapalomoi urusan linoku makkutoparo urusan akherakku puang, tapancajingekka lalekku laleng malempu, pada lalenna ri poriota puang, tannia lalenna tau ri ceccata na sarekkoammengi to pada salam ri lino nennia pada ri lolongengi pammasena nennia pakkamasena puang allah ta’ala matti ri esso ri monrinna insyallah. Amin ya rabbal alamin.
اللهم اغفر للمسلمين و المسلمات و المؤمنين و المؤمنات الأحياء منهم و الأموات إنك سميع قريب مجيب الدعوات برحمتك يا أرحم الراحمين.
ind_Latn bug_Latn ara_Arab bug_Latn bug_Latn mlt_Latn bug_Latn bug_Latn ara_Arab bug_Latn mlt_Latn bug_Latn mlt_Latn bug_Latn bug_Latn bug_Latn bug_Latn mlt_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn ara_Arab